CELEX: 32018R1098
Language: et
Date: 2018-08-02 00:00:00
Title: Komisjoni määrus (EL) 2018/1098, 2. august 2018, millega muudetakse ja parandatakse Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) III lisa

3.8.2018   
               
               
                  ET
               
               
                  Euroopa Liidu Teataja
               
               
                  L 197/7
               
            
         KOMISJONI MÄÄRUS (EL) 2018/1098,
         2. august 2018,
         millega muudetakse ja parandatakse Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) III lisa
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. jaanuari 2008. aasta määrust (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89, (1) eriti selle artikli 20 lõiget 3 ja artiklit 26,
         ning arvestades järgmist:
         
                     (1)
                  
                  
                     Vastavalt määruse (EÜ) nr 110/2008 artikli 20 lõikele 1 pidid liikmesriigid esitama komisjonile kõigi määruse (EÜ) nr 110/2008 III lisas registreeritud geograafiliste tähiste tehnilised toimikud hiljemalt 20. veebruariks 2015. Pärast kõnealuste tehniliste toimikute kontrolli vastavalt komisjoni rakendusmääruse (EL) nr 716/2013 (2) artiklile 9 peab mitut määruse (EÜ) nr 110/2008 III lisas loetletud geograafilist tähist muutma või parandama.
                  
               
                     (2)
                  
                  
                     Prantsusmaa esitas ühe tehnilise toimiku geograafiliste tähiste Eau-de-vie de Cognac/Eau-de-vie des Charentes/Cognac kohta. Need nimetused on määruse (EÜ) nr 110/2008 III lisa tootekategoorias 4 „Veinist valmistatud kange alkohoolne jook“ loetletud kolme eraldi geograafilise tähisena: Eau-de-vie de Cognac, Eau-de-vie des Charentes ja Cognac. Lähtudes Prantsusmaa taotlusest on vaja muuta määruse (EÜ) nr 110/2008 III lisa ja esitada kõnealused kolm nimetust viitena vaid ühele tootele, kuna nende kohta esitati üks tehniline toimik.
                  
               
                     (3)
                  
                  
                     Lisaks esitas Prantsusmaa viis tehnilist toimikut järgmiste geograafiliste tähiste kohta: Eau-de-vie de Faugères, Marc du Bugey, Marc de Savoie, Marc de Provence, Marc du Languedoc. Kõnealustes tehnilistes toimikutes ei osutata vastavatele nimetustele Faugères, Eau-de-vie de marc originaire de Bugey, Eau-de-vie de marc originaire de Savoie, Eau-de-vie de marc originaire de Provence ja Eau-de-vie de marc originaire du Languedoc, mis on samuti loetletud määruse (EÜ) nr 110/2008 III lisa tootekategooriates 4 „Veinist valmistatud kange alkohoolne jook“ ja 6 „Viinamarjade pressimisjääkidest valmistatud kange alkohoolne jook“ kui alternatiivsed nimed viiele geograafilisele tähisele, mille kohta tehnilised toimikud esitati. Vastavalt määruse (EÜ) nr 110/2008 artikli 20 lõikele 3 tuleks kaitstud geograafilised tähised, mille tehnilist toimikut komisjonile 20. veebruariks 2015 ei esitatud, kõnealuse määruse III lisast välja jätta. Seega tuleks loetletud alternatiivsed nimetused kõnealusest III lisast välja jätta.
                  
               
                     (4)
                  
                  
                     Kreeka esitas geograafilise tähise Τσικουδιά/Tsikoudia/Τσίπουρο/Tsipouro kohta ühe tehnilise toimiku. Need nimetused on määruse (EÜ) nr 110/2008 III lisa tootekategoorias 6 „Viinamarjade pressimisjääkidest valmistatud kange alkohoolne jook“ loetletud kahe eraldi geograafilise tähisena: Τσικουδιά/Tsikoudia ja Τσίπουρο/Tsipouro. Seetõttu on vaja muuta määruse (EÜ) nr 110/2008 III lisa ja loetleda kõnealused nimetused viitena vaid ühele tootele, kuna nende kohta esitati üks tehniline toimik.
                  
               
                     (5)
                  
                  
                     Geograafiline tähis Grappa lombarda/Grappa di Lombardia on registreeritud määruse (EÜ) nr 110/2008 III lisa tootekategoorias 6 „Viinamarjade pressimisjääkidest valmistatud kange alkohoolne jook“. Grammatikavea tõttu on vaja parandada geograafilise tähise nimetus järgmiseks: Grappa lombarda/Grappa della Lombardia.
                     
                  
               
                     (6)
                  
                  
                     Geograafiline tähis Marc d'Alsace Gewürztraminer on registreeritud määruse (EÜ) nr 110/2008 III lisa tootekategoorias 6 „Viinamarjade pressimisjääkidest valmistatud kange alkohoolne jook“. Euroopa Parlamendi ja nõukogu määruse (EL) nr 1308/2013 (3) artikli 81 kohases Prantsusmaa veiniviinamarjasortide liigituses sisaldub veiniviinamarjasort nimega „Gewurztraminer“, mitte „Gewürztraminer“. Seetõttu on vaja parandada kõnealuse geograafilise tähise nimetus järgmiseks: Marc d'Alsace Gewurztraminer.
                     
                  
               
                     (7)
                  
                  
                     Geograafiline tähis Genièvre Flandres Artois on registreeritud määruse (EÜ) nr 110/2008 III lisa tootekategoorias 19 „Kadakamarjamaitselised piiritusjoogid“. Registreeritud nimetuses on avastatud kirjaviga ja seetõttu on vaja parandada kõnealuse geograafilise tähise nimetus järgmiseks: Genièvre Flandre Artois.
                  
               
                     (8)
                  
                  
                     Geograafiline tähis Génépi des Alpes/Genepì degli Alpi on registreeritud määruse (EÜ) nr 110/2008 III lisa tootekategoorias 32 „Liköör“. Grammatikavea tõttu on vaja parandada geograafilise tähise nimetus järgmiseks: Génépi des Alpes/Genepì delle Alpi.
                     
                  
               
                     (9)
                  
                  
                     Geograafiline tähis Irish Poteen/Irish Poitín on registreeritud määruse (EÜ) nr 110/2008 III lisa tootekategoorias „Muud piiritusjoogid“ Iirimaalt pärinevana. Vaja oleks selgitada, et Põhja-Iirimaal valmistatud toode kuulub samuti selle geograafilise nimetuse alla.
                  
               
                     (10)
                  
                  
                     Seepärast tuleks määrust (EÜ) nr 110/2008 vastavalt muuta ja parandada.
                  
               
                     (11)
                  
                  
                     Selleks et võimaldada tootjatel kasutada enne käesoleva määrusega tehtavaid muudatusi ja parandusi vastavalt määruse (EÜ) nr 110/2008 nõuetele trükitud märgiseid, tuleks lubada kasutada olemasolevaid märgisevarusid.
                  
               
                     (12)
                  
                  
                     Käesoleva määrusega ette nähtud meetmed on kooskõlas piiritusjoogituru komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 110/2008 III lisa muutmine
            Määruse (EÜ) nr 110/2008 III lisa muudetakse vastavalt käesoleva määruse I lisale.
         
         
            Artikkel 2
            Määruse (EÜ) nr 110/2008 III lisa parandamine
            Määruse (EÜ) nr 110/2008 III lisa parandatakse vastavalt käesoleva määruse II lisale.
         
         
            Artikkel 3
            Enne käesoleva määruse jõustumist trükitud märgiseid võib kasutada nende lõppemiseni.
         
         
            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. august 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 39, 13.2.2008, lk 16.
         
            (2)  Komisjoni 25. juuli 2013. aasta rakendusmäärus (EL) nr 716/2013, millega kehtestatakse Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) üksikasjalikud rakenduseeskirjad (ELT L 201, 26.7.2013, lk 21).
         
            (3)  Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
      
      
         
            I LISA
            Määruse (EÜ) nr 110/2008 III lisa muudetakse järgmiselt:
            
                        1)
                     
                     
                        tabeli teises tulbas tootekategoorias 4 „Veinist valmistatud kange alkohoolne jook“ asendatakse kanded „Eau-de-vie de Cognac“, „Eau-de-vie des Charentes“ ja „Cognac“ kandega „Eau-de-vie de Cognac/Eau-de-vie des Charentes/Cognac“;
                     
                  
                        2)
                     
                     
                        tabeli teises tulbas tootekategoorias 4 „Veinist valmistatud kange alkohoolne jook“ asendatakse kanne „Eau-de-vie de Faugères/Faugères“ kandega „Eau-de-vie de Faugères“;
                     
                  
                        3)
                     
                     
                        tabeli teises tulbas tootekategoorias 6 „Viinamarjade pressimisjääkidest valmistatud kange alkohoolne jook“ asendatakse kanded „Marc du Bugey/Eau-de-vie de marc originaire de Bugey“, „Marc de Savoie/Eau-de-vie de marc originaire de Savoie“, „Marc de Provence/Eau-de-vie de marc originaire de Provence“ ja „Marc du Languedoc/Eau-de-vie de marc originaire du Languedoc“ kannetega „Marc du Bugey“, „Marc de Savoie“, „Marc de Provence“ ja „Marc du Languedoc“;
                        
                     
                  
                        4)
                     
                     
                        tabeli teises tulbas tootekategoorias 6 „Viinamarjade pressimisjääkidest valmistatud kange alkohoolne jook“ asendatakse kanded „Τσικουδιά/Tsikoudia“ ja „Τσίπουρο/Tsipouro“ kandega „Τσικουδιά/Tsikoudia/Τσίπουρο/Tsipouro“;
                     
                  
                        5)
                     
                     
                        tabeli kolmandas tulbas tootekategoorias „Muud piiritusjoogid“ asendatakse kandega „Irish Poteen/Irish Poitín“ seotud kanne „Iirimaa“ kandega „Iirimaa (*1).
                     
                  
               (*1)  Geograafiline tähis „Irish Poteen/Irish Poitín“ hõlmab Iirimaal ja Põhja-Iirimaal toodetud vastavat piiritusjooki.“
         
      
      
         
            II LISA
            Määruse (EÜ) nr 110/2008 III lisa parandatakse järgmiselt:
            
                        1)
                     
                     
                        tabeli teises tulbas tootekategoorias 6 „Viinamarjade pressimisjääkidest valmistatud kange alkohoolne jook“ asendatakse kanne „Grappa lombarda/Grappa di Lombardia“ kandega „Grappa lombarda/Grappa della Lombardia“;
                     
                  
                        2)
                     
                     
                        tabeli teises tulbas tootekategoorias 6 „Viinamarjade pressimisjääkidest valmistatud kange alkohoolne jook“ asendatakse kanne „Marc d'Alsace Gewürztraminer“ kandega „Marc d'Alsace Gewurztraminer“;
                     
                  
                        3)
                     
                     
                        tabeli teises tulbas tootekategoorias 19 „Viinamarjade pressimisjääkidest valmistatud kange alkohoolne jook“ asendatakse kanne „Genièvre Flandres Artois“ kandega „Genièvre Flandre Artois“;
                     
                  
                        4)
                     
                     
                        tabeli teises tulbas tootekategoorias 32 „Liköör“. asendatakse kanne „Génépi des Alpes/Genepì degli Alpi“ kandega „Génépi des Alpes/Genepì delle Alpi“.